Diari Oficial de la Generalitat Valenciana


Sumari del DOGV 3351, del 15-10-1998 (1998/7856)

Bases específiques del procediment per a la provisió en propietat d'una plaça d'operador auxiliar de màquines d'oficina.
------------------------------------------------------------------------------------------------------------------------

### Dades del document

Número de DOGV
:   3351

Data del DOGV
:   15-10-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/7856


Data del document
:   27-08-1998

Organisme emissor
:   Ajuntament de Castelló de la Plana

Tipus de document
:   Anunci

Descriptors 

:   * Castelló de la Plana
    * administració local
    * concurs administratiu

Bases específiques del procediment per a la provisió en propietat d'una plaça d'operador auxiliar de màquines d'oficina. [1998/X7856]
  
El Plenari de l'Ajuntament, en la sessió ordinària duta a terme el dia 30 de juliol de 1998, adoptà, entre altres, l'acord d'aprovar les bases específiques que hauran de regir en el procediment per a la provisió en propietat d'una plaça d'operador auxiliar de màquines d'oficina, vacant en la plantilla de personal laboral fix del Patronat Municipal d'Esports d'aquest ajuntament, pel sistema de concurs-oposició, enquadrada en el grup D, la qual pertany a l'oferta d'ocupació pública de 1997, del Patronat Municipal d'Esports, i que a continuació, s'insereixen:
  
Bases
  
1. Característiques de la plaça
  
La plaça és de naturalesa laboral fixa, i està enquadrada en el grup D, categoria operador auxiliar de màquines d'oficina, a què corresponen tasques de manteniment tècnic bàsic i utilització dels ordinadors, impressores, fotocopiadores i altres màquines d'oficina, així com la col·laboració en funcions administratives com les tasques mecanogràfiques, el despatx de correspondència, càlcul senzill, arxiu de documents i coses semblants.
  
2. Requisits dels aspirants
  
Aquells qui desitgen prendre part en aquestes proves selectives hauran de reunir els següents requisits:
  
a) Posseir la nacionalitat espanyola, o ser nacional d'un país membre de la Unió Europea.
  
b) Haver complit els 18 anys i no excedir de l'edat amb què es puga accedir a la jubilació en el Règim General de la Seguretat Social.
  
c) Estar en possessió del títol de graduat escolar o l'equivalent o estar en condicions d'obtenir-lo en la data d'acabament del termini de presentació d'instàncies.
  
d) No patir cap malaltia ni estar afectat per cap limitació física o psíquica incompatible amb el desenvolupament de les funcions corresponents, o que les impossibilite.
  
e) No haver estat separat mitjançant expedient disciplinari del servei de cap Administració Pública, ni trobar-se inhabilitat per al desenvolupament de les funcions públiques.
  
3. Sol·licituds
  
3.1. Participants.
  
Aquells qui desitgen participar en les corresponents proves selectives ho hauran de sol·licitar mitjançant el model general d'instància, dirigit al Sr. alcalde, a la Secretaria General de l'Ajuntament de Castelló de la Plana (Registre General), i a les instàncies s'haurà d'adjuntar el resguard justificatiu d'haver pagat els drets d'examen. Si el pagament es va fer mitjançant un gir postal o telegràfic, s'hi consignarà el número de gir.
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que reuneixen tots i cadascun dels requisits exigits en aquestes bases, referits sempre a la data d'expiració del termini assenyalat per a presentar instàncies.
  
3.2. Termini
  
El termini de presentació de sol·licituds és de 20 dies naturals, comptats a partir del dia següent de la publicació de l'extracte de la convocatòria en el Boletín Oficial del Estado.
  
3.3. Lloc.
  
Les sol·licituds es presentaran en el Registre General o de la manera que determina l'article 38.4 de la Llei 30 /1992, de Règim Jurídic de les Administracions Públiques i del Procediment Administratiu Comú.
  
3.4. Drets d'examen.
  
L'import dels drets d'examen i de formació de l'expedient per cadascuna de les proves selectives, es fixaran en la convocatòria i només es retornarà quan l'aspirant no és admés a les proves per manca d'algun dels requisits exigits per a participar-hi .
  
4. Admissió d'aspirants
  
Una vegada acabat el termini de presentació d'instàncies, l'Alcaldia-Presidència dictarà una resolució en el termini màxim d'un mes, i declararà aprovada la llista provisional d'aspirants admesos i exclosos, la qual es publicarà en el Butlletí Oficial de la Província i al tauler d'anuncis de l'Ajuntament, amb el nom i cognoms dels admesos i exclosos, i si s'escau, la causa de la no admissió. S'hi indicarà lloc, data, i hora del començament de les proves selectives, així com la composició nominal del tribunal. Contra aquesta resolució hom podrà presentar una reclamació en el termini de 10 dies.
  
5. Tribunal qualificador
  
5.1. Composició.
  
President: el Sr. alcalde o un membre de la corporació en qui delegue.
  
Secretari: un funcionari de l'Excm. Ajuntament o del Patronat Municipal d'Esports de la ciutat de Castelló de la Plana.
  
Vocals:
  
a) Un representant de la Generalitat Valenciana.
  
b) Dos funcionaris de carrera del Patronat Municipal d'Esports de la ciutat de Castelló de la Plana.
  
c) Un representant del Comité d'Empresa de l'Ajuntament de Castelló de la Plana.
  
La designació dels membres del tribunal inclourà la dels respectius suplents.
  
5.2. Els vocals hauran d'estar en possessió d'una titulació o especialització igual o superior a l'exigida en aquesta convocatòria.
  
5.3. Abstenció i recusació.
  
Quan alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, concórrega en els membres del tribunal, aquests s'hi abstindran d'intervindre i hi notificaran aquesta circumstància a l'Alcaldia Presidència. Igualment, els aspirants podran recusar-los en la forma prevista en l'article 29 de l'esmentada llei.
  
5.4. Constitució i actuació.
  
Els tribunals no podran constituir-se ni actuar sense l'assistència, almenys, de més de la meitat dels seus integrants, ja siguen titulars o suplents indistintament. Igualment, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que hi garantisquen el degut ordre en tot allò que no preveuen aquestes bases, i per a l'adequada interpretació de les bases específiques d'aquesta convocatòria.
  
Tots els membres del tribunal tindran veu i vot, excepte el Secretari, qui no tindrà vot. A cada sessió del tribunal, podran participar els membres titulars presents en el moment de la seua constitució, i si estan absents, els suplents, sense que puguen substituir-se entre ells en la mateixa sessió.
  
Si una vegada s'ha constituït el tribunal i s'ha iniciat la sessió, s'absenta el president, aquest designarà, d'entre els vocals concorrents, el qui l'ha de substituir durant la seva absència.
  
De cada sessió, el secretari estendrà una acta, en què es farà constar les qualificacions dels exercicis, i també les incidències i les votacions que s'hi produïsquen.
  
Les actes numerades i rubricades constituiran l'expedient que reflectirà el procés selectiu dut a terme.
  
Si els membres del tribunal cessen, una vegada s'han iniciat les proves de l'oposició, en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procés selectiu.
  
Si per qualsevol motiu els membres del tribunal, el secretari o el suplent, no pogueren continuar essent membres, independentment de la responsabilitat en què incórreguen, i impediren la continuació reglamentària del procediment selectiu per falta de titulars i suplents necessaris, es consideraran vàlides les actuacions anteriors i previs els tràmits reglamentaris corresponents, i es designaran els substituts dels qui han cessat en el càrrec, i, posteriorment, es realitzaran les actuacions que falten fins l'acabament de l'esmentat procés selectiu.
  
5.5. Indemnitzacions per raons de servei.
  
Els membres del tribunal percebran les indemnitzacions que, per raó de servei, tinguen establides en el Reial Decret 236/88, de 4 de març (BOE número 73, de 26 de març de 1993), o en la disposició aplicable en el moment de la realització de les proves selectives.
  
L'alcalde-president, una vegada conegut el nombre d'aspirants, establirà el màxim d'assistència a pagar.
  
El tribunal que actue en les proves selectives tindrà la mateixa quarta categoria, que es fixa per als qui actuen en l'administració Central de l'Estat, d'acord amb l'article 33.2 del Reial decret 236/88, de 4 de març, revisat mitjançant Resolució de 22 de març de 1993 per Acord del Consell de Ministres.
  
6. Començament i desenvolupament de l'oposició
  
El primer exercici començarà en les dates que s'anuncien en la resolució per la qual s'aprova la llista d'aspirants i l'ordre d'actuació dels opositors, s'iniciarà pel primer el cognom del qual comence per la lletra que a l'efecte s'establisca per a cada any per resolució de la Secretaria d'Estat per a l'Administració Pública, publicada als butlletins oficials corresponents i continuarà per ordre alfabètic.
  
L'inici de la resta d'exercicis s'anunciarà només al tauler d'anuncis de l'Ajuntament i al local en què s'haja dut a terme la prova precedent, amb una antelació mínima de dotze hores, si es tracta del mateix exercici, i de vint-i-quatre hores si es tracta d'un de nou.
  
Entre l'acabament d'un exercici i l'inici del següent, haurà de transcórrer un termini mínim de setanta-dues hores i un màxim de quaranta-cinc dies naturals.
  
Els aspirants seran convocats per a les proves en crida única. El fet de no presentar-se a qualsevol dels exercicis en el moment de la crida comporta automàticament que decaiguen els seus drets per participar en aquest exercici i en els successius, i per tant, quedarà exclòs del procés selectiu. No obstant això, en els supòsits de cas fortuït o força major que impesdisquen la presentació dels aspirants en el moment previst, sempre que aquest estiga degudament justificat i estimat pel tribunal, hom podrà examinar discrecionalment els aspirants que no van comparèixer quan aquests foren cridats, sempre i quan no haja acabat la prova corresponent ni dificulte el desenvolupament de la convocatòria, amb perjudici per a l'interés general o de tercers.
  
El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conèixer la identitat de l'aspirant, en la fase d'oposició.
  
7. Proves selectives i qualificació
  
7.1. La fase d'oposició constarà dels següents exercicis, de caràcter obligatori i eliminatori:
  
Primer. Pràctic. Consistirà en la realització d'una o vàries de les següents proves, a elecció del tribunal:
  
Edició d'un document entregat pel Tribunal utilitzant les funcions i ferramentes de l'aplicació Winword (versió 6.0 o superior) i el full de càlcul Excel (versió 5.0 o superior), amb impressió de documents a diferents formats, i guardant el resultat en un disquet.
  
Càrrega de tónner i substitució de les cintes de màquines d'escriure i impressores, ús de màquines de fotocopiar en relació amb els diferents modes d'alimentació del paper, maneres de realitzar les còpies segons el nombre, realitzar fotocòpies a diferents formats, identificar els diferents elements que formen les màquines de fotocopiar, ordinadors, impressora i màquines d'escriure.
  
L'exercici tindrà una duració màxima d'una hora.
  
En aquest exercici, que tindrà caràcter eliminatori, es valorarà la velocitat desenrotllada, i l'exactitud en el compliment de les instruccions donades pel tribunal.
  
Segon. Escrit. Consistirà a desenrotllar per escrit durant un període màxim de noranta minuts, tres temes, un de la part general i dos de la part específica dels que formen el programa que s'insereix com a annex a aquestes bases.
  
Es valorarà el coneixement dels temes, la claredat d'idees, el nivell de formació i la facilitat de síntesi.
  
Tercer. Escrit. Consistirà a realitzar una redacció sobre un tema seleccionat pel tribunal d'entre les matèries que s'insereixen en la part específica de l'annex, durant un període màxim de seixanta minuts.
  
Es valoraran els coneixements del tema, nivell de formació general, la composició gramatical i sintàctica i la claredat d'exposició.
  
L'aspirant que o obtinga cinc punts com a mínim, en cadascun dels exercicis obligatoris, se l'eliminarà. Cada membre del tribunal qualificarà amb puntuació de 0 a 10 punts en cadascuna de les proves. La puntuació obtinguda serà la mitja aritmètica de les puntuacions atorgades pels membres del tribunal.
  
La puntuació total de cada aspirant serà la suma dels punts obtinguts en tots els exercicis.
  
7.2. La fase de concurs que no tindrà caràcter eliminatori, es puntuarà de la següent manera:
  
a) Haver desenrotllat de fet, amb independència del règim administratiu, funcions en places classificades en el grup D en qualsevol Administració Pública a raó de 0'25 punts per anys o fracció de sis mesos, fins a un màxim de 3 punts.
  
b) Haver desenrotllat de fet, amb independència del règim administratiu, funcions amb categoria d'operador auxiliar de màquines d'oficina o auxiliar administratiu, en municipis amb població superior a 100.000 habitants a raó de 0'50 punts per any o fracció de sis mesos, fins a un màxim de 4 punts.
  
c) Per cursos de perfeccionament relacionats amb la funció a desenvolupar:
  
Fins a 20 hores 0,25 punts
  
De 21 a 50 hores 0,50 punts
  
De 51 a 100 hores 1,00 punts
  
De 101 a 150 hores 2,00 punts
  
De 151 a 200 hores 3,00 punts
  
De 201 a 250 hores 3,50 punts
  
La puntuació total d'aquest apartat serà de 3'50 punts.
  
d) Coneixements del valencià. Es valorarà fins a un màxim de tres punts, sempre que s'acredite estar en possessió del corresponent certificat o homologació expedits per la Junta Qualificadora de Coneixements de Valencià, d'acord amb la següent escala:
  
Coneixement oral 0,75 punts
  
Coneixement de grau elemental 1,25 punts
  
Coneixement de grau mitjà 2,50 punts
  
Coneixement de grau superior 3,00 punts
  
La puntuació final serà la que resulte de sumar a la fase de concurs les de la fase de l'oposició.
  
8. Publicitat de les qualificacions
  
Una vegada acabada la qualificació, en el mateix dia en què s'adopten els acords corresponents, les qualificacions de cada exercici de l'oposició s'exposaran al tauler d'anuncis i a la resta de llocs que assenyalen les lleis.
  
D'acord amb aquesta llista, s'elevarà a l'òrgan competent, a més de l'acta de cada sessió, la proposta de nomenament dels aspirants aprovats, sense que en cap cas puga ser el seu nombre superior al de les places convocades.
  
9. Presentació de documents
  
En el termini de vint dies naturals a comptar des del dia següent de la publicació de la llista d'aprovats al tauler d'anuncis de l'Ajuntament, els aspirants proposats pel tribunal, hauran d'acreditar que reuneixen les condicions exigides en aquestes bases.
  
Els qui tinguen la condició de funcionari públic o contractat en règim laboral per organismes públics estaran exempts de justificar les condicions i els requisits exigits i acreditats de quan van obtindre l'anterior nomenament, i, per tant, únicament hauran de presentar el certificat del Ministeri, de la Corporació o de l'Organisme Públic del qual depenguen, justificatiu de la seua condició de funcionari o personal laboral i que complisca les condicions i requisits assenyalats.
  
No obstant això, si en la convocatòria s'exigeixen condicions o requisits que no consten en el seu expedient personal, s'haurà d'acreditar de la forma abans esmentada.
  
La falta de presentació de la documentació dins del termini establert, i excepte casos de força major, o quan de la presentació dels documents es desprenga el no compliment dels requisits de la convocatòria o hi haja supòsits de falsedat en la declaració, invalidarà les actuacions de l'aspirant. Així, comportarà la nul·litat subsegüent dels actes del tribunal en relació amb l'aspirant, i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.
  
En aquest cas, la proposta es considerarà feta a favor dels aspirants, ordenats d'acord amb la puntuació obtinguda.
  
10. Nomenament
  
Una vegada presentada la documentació pels interessats, i essent aquesta conforme, l'òrgan municipal competent autoritzarà la firma del contracte segons la legislació vigent, la qual, es realitzarà al Patronat Municipal d'Esports de la ciutat de Castelló de la Plana.
  
En el mateix termini, els interessats hauran d'exercir l'opció prevista a l'article 10 de la Llei 53/84, de 26 de desembre, d'Incompatibilitats del Personal, al Servei de les Administracions Públiques, on s'estableix que aquell qui sense causa justificada no firme el contracte dins del termini, perdrà tots els drets derivats de la superació de les proves selectives i del subsegüent nomenament conferit.
  
11. Impugnació i revocació de la convocatòria
  
Contra aquestes bases, les quals esgoten la via administrativa, es podrà interposar recursos contenciosos administratius, d'acord amb l'article 37 de la Llei Reguladora de la Jurisdicció Contenciosa Administrativa, durant el termini de dos mesos a comptar des del dia següent de la seua última publicació.
  
Annex
  
Part General
  
Tema 1. La Constitució espanyola de 1978. Estructura i principis fonamentals, drets i deures. La Corona. Les Corts Generals. El poder judicial. El poder Executiu: Govern i Administració Pública. El Tribunal Constitucional i la reforma de la Constitució. Organització Territorial de l'Estat.
  
Tema 2. Organització de l'administració de l'Estat. Organització central. Organització perifèrica. L'Estatut d'Autonomia de la Comunitat Valenciana. L'Administració de la Generalitat Valenciana: principis generals i organització. Competències, especial referència al règim local. Les Corts. EL president de la Generalitat. El Govern Valencià o Consell.
  
Tema 3. El règim local espanyol: evolució històrica. L'Administració Local en la Constitució de 1978. El principi d'autonomia, el seu significat i l'abast. Règim jurídic: especial referència a la Llei 7/1985, de 2 d'abril, Reguladora de les Bases de Règim Local.
  
Tema 4. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjectes. Les fases del Procediment Administratiu. Procediments especials. Recursos Administratius. Revisió d'ofici. Jurisdicció contenciosa administrativa: concepte
  
Part específica
  
Tema 1. Les entitats locals: classes i potestats. El municipi, organització i competències. La província: organització i competències. Les mancomunitats i altres entitats locals. Règims especials de funcionament de les entitats locals: el concepte obert. Els organismes autònoms administratius.
  
Tema 2. El municipi. El terme municipal. La població. L'empadronament
  
Tema 3. Potestat reglamentària. Les ordenances municipals: concepte i classes. Procediment d'aprovació. Els bans de l'Alcaldia. La publicació de les normes locals. Límits de la potestat reglamentària local. Especial referència a l'aprovació d'ordenances pel Patronat Municipal d'Esports de la ciutat de Castelló de la Plana.
  
Tema 4. Règim Jurídic del personal al servei de l'administració Local. Oferta Pública. Selecció. Els funcionaris de les entitats locals. Drets i deures dels funcionaris de l'administració Local. Retribucions. La Seguretat Social. Règim disciplinari. Personal Laboral. Interí i eventual, en especial el personal funcionari i laboral del Patronat Municipal d'Esports de la ciutat de Castelló de la Plana.
  
Tema 5. Recursos de les Hisendes locals: enumeració i concepte. Principis generals. Imposició i ordenació de tributs locals. Ordenances fiscals: contingut i aprovació. Principals recursos econòmics del Patronat Municipal d'Esports de la ciutat de Castelló de la Plana.
  
Tema 6. El pressupost municipal: contingut, aprovació, execució i liquidació. Modificacions de crèdits.
  
Tema 7. El pressupost del Patronat Municipal d'Esports, contingut, aprovació, execució, liquidació. Modificacions de crèdit.
  
Tema 8. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions. Especial referència al procediment administratiu dels organismes autònoms.
  
Tema 9. Els interessats. Drets i deures dels ciutadans Terminis dels actes administratius. Requisits, eficàcia, nul·litat i anul·labilitat. Actes presumptes.
  
Tema 10. La revisió dels actes administratius. Règim de recursos, en especial, els recursos administratius del Patronat Municipal d'Esports.
  
Tema 11. Els contractes administratius en l'esfera local. Formes de selecció del contractista. Competències en matèria de contractació del Patronat Municipal d'Esports. Limitacions i fiscalització en matèria de contractació.
  
Tema 12. El Patronat Municipal d'Esports: creació, òrgans de govern, competències.
  
Tema 13. Subvencions: concepte. Modalitats de subvencions del Patronat Municipal d'Esports. Òrgans competents per al seu atorgament.
  
Tema 14. Instal·lacions esportives del Patronat Municipal d'Esports: nom i ubicació d'aquestes. Les campanyes esportives del Patronat Municipal d'Esports.
  
Tema 15. L'organització del treball en les dependències del Patronat Municipal d'Esports de la ciutat de Castelló de la Plana. Interrupcions del servei actiu. Deures del personal en relació amb el seu treball.
  
Tema 16. Formació dels expedients. Selecció i col·locació de documents en els expedients. Arxiu de documents.
  
Tema 17. Drets i obligacions del personal a la protecció enfront dels riscos laborals.
  
La qual cosa es fa pública per al general coneixement i per als seus efectes.
  
Castelló de la Plana, 27 d'agost de 1998.- El tinent d'alcalde-director de l'Àrea de Serveis Generals: Joaquín Borràs Llorens.
  
c) NOMENAMENTS, CESSAMENTS,
  
SITUACIONS I INCIDÈNCIES
  
1. Administració territorial de la Generalitat Valenciana
  
Conselleria d'Economia,
  
Hisenda i Administració Pública
  
Conselleria d'Ocupació, Indústria i Comerç